钦定古今图书集成/理学汇编/学行典/第263卷 > 刘凝之
## 钦定古今图书集成/理学汇编/学行典/第263卷 > 刘凝之

按《宋书隐逸传》：“刘凝之，字志安，小名长年，南郡枝江
人也。父期公，衡阳太守。兄盛公，高尚不仕。凝之慕老
莱、严子陵为人，推家财与弟及兄子。立屋于野外，非
其力不食，州里重其德。行州三礼，辟西曹主簿，举秀
才不就。妻，梁州刺史郭铨女也，遣送丰丽，凝之悉散
之亲属。妻亦能不慕荣华，与凝之共安俭苦。夫妻共”
乘薄笨车，出市买《易》，周用之外，辄以施人，为村里所
诬，一年二输公调，求辄与之。有人尝认其所著屐，笑
曰：“仆著之已败，今家中觅新者，备君也。”此人后田中
得所失屐，送还之，不肯复取。元嘉初，征为秘书郎，不
就。临川王义庆、衡阳王义季镇江陵，并遣使存问。凝
之答书顿首，称仆不修民礼，人或讥焉，凝之曰：“昔老
莱向楚王称仆，严陵亦抗礼光武，未闻巢、许称臣尧、
舜。”时戴颙与衡阳王义季书，亦称仆。荆州年饥，义季
虑凝之馁毙，饷钱十万。凝之大喜，将钱至市门，观有
饥色者，悉分与之，俄顷立尽。性好山水，一旦携妻子
泛江湖，隐居衡山之阳，登高岭，绝人迹，为小屋居之，
采药服食，妻子皆从其志。元嘉二十五年卒，时年五
十九。